നാനാജീവികളിൽ അതികൗശലമേറിയതാം
നാനാജീവികളിൽ 
അതികൗശലമേറിയതാം തകതികിതെയ്
പന്നഗമതിഭുക്കു് 
അതു സാത്താൻ വശമായി തകതികിതെയ്

വഞ്ചിച്ചവ്വായെ 
അവൻ പുഞ്ചിരിവാണികളാൽ തകതികിതെയ് 
പഞ്ചസാരപോലെ 
അവൻ പാപക്കനിതീറ്റി തകതികിതെയ്

ആദത്തിനുമേകീ-
-ട്ടുടൻ നാണമവർക്കുളവായ് തകതികിതെയ് 
ഖേദമൊടത്തിയില 
തുന്നിയുടുത്തവരും തകതികിതെയ്

കോപം പൂണ്ടുടയോൻ
വന്നാദത്തെ നോക്കി തകതികിതെയ് 
പാപമതിൻ ഫലമായ്
ഒരു ശാപമവർക്കേകി തകതികിതെയ് 

ആട്ടിയിറക്ക്യവരെ 
ആ തോട്ടത്തിൽ നിന്നും തകതികിതെയ് 
കൂട്ടം ഘ്റൂബികളാൽ
തൻ തോട്ടമുറപ്പിച്ചേ തകതികിതെയ് 

നരയുഗമിഴജാതി
പലപറവകളേയെല്ലാം തകതികിതെയ് 
വിരവിനൊടടരാടാൻ 
അഖിലേശനുറപ്പിച്ചേ തകതികിതെയ് 

ദമ്പതിമാരവരിൽ നി-
-ന്നൻപൊടുസന്താനം തകതികിതെയ് 
ഇമ്പമൊടതിനാലേ
ജനസഞ്ചയമുണ്ടായി തകതികിതെയ് 

ദുഷ്ടതവർദ്ധിച്ചൂ 
അവരൊട്ടധികംപെരുകി തകതികിതെയ് 
സൃഷ്ടികളുടെനാഥൻ 
കണ്ടതിലേറ്റം ദുഃഖിതനായ് തകതികിതെയ് 

ദശമായ് തലമുറയിൽ
ഒരു തനയൻ നോഹായെ തകതികിതെയ് 
വശമായ് ദൈവത്തി-
ന്നവൻ മനസ്സിൻ ശുദ്ധതയാൽ തകതികിതെയ് 

ദുഷ്ടന്മാരവരിൽ
തന്നിഷ്ടമനം കാണ്മാൻ തകതികിതെയ് 
സൃഷ്ടാവിന്നതുപോൽ 
നൽസൃഷ്ടിയതുണ്ടാകും തകതികിതെയ് 
പരിചമുട്ടുകളിപ്പാട്ടുകൾ - പഴയനിയമം